ช่วงเริ่มสงกรานต์ที่ผ่านมาได้ลองมาร้านนี้ครับ ... ต้องบอกก่อนว่าผมขับรถวนหาร้านนี้นานมากครับ เพราะดูตำแหน่งของร้านแล้วมันติดทะเล แต่หาถนนที่วิ่งไปหาทะเลไม่ได้เลย สุดท้ายโทรถามที่ร้าน เลยทราบว่ามันหาง่ายมากครับ  เพราะมันอยู่สุดถนนเทียนทะเล  พอเจอสามแยกก็ให้เลี้ยวขวา ตรงไป 100 เมตร จะเห็นป้ายร้านอยู่ทางซ้ายมือ และจริงๆ แล้วมันคือ "ท่าเรือ" ที่จะต้องนั่งเรือไปที่ร้านอาาหารนั่นเอง!!!

เดินไปที่ท่าเรือ จะเจอกับพนักงานที่ตะโกนเรียกเชิญชวนให้มาร้านนี้ ด้วยการโฆษณาว่าวิวร้านนี้สวยสุดๆ (แต่เค้าจะไม่พูดถึงรสชาติอาหารนะ ลองสังเกตดู ฮ่าๆ)

ตรงท่าเรือมีติดรูปดาราคนโน้นคนนี้ที่เคยแวะมาร้านนี้อยู่หลายคนเหมือนกัน เช่น บอย โกสิยพงศ์, พี่ปั๋ง, กวาง ABNormal ฯลฯ   (ดารามาทานไม่ได้หมายความว่าจะการันตีความอร่อยได้นะ เพราะเค้าอาจจะมากินเป็นครั้งแรกก็ได้ อิอิ)

ร้านนี้เปิดตั้งแต่ 11.00-21.00 ครับ  ค่านั่งเรือไปที่ร้าน ผู้ใหญ่ 50 บาท เด็ก 20 บาท ...  คนที่ท่าเรือบอกว่ารอเรือ 10 นาที แต่เอาเข้าจริงๆ ก็ 20 นาทีได้  ... แล้วก็บอกว่านั่งเรือนาน 10 นาที  แต่เอาเข้าจริงๆ ก็นั่งไป 25 นาที  (สรุปแล้วกว่าจะถึงร้านก็เกือบ 40 นาที -_-")

[ นั่งเรือๆ ]
สำหรับร้านนี้ผมว่าจะลำบากสำหรับคนแก่หน่อยนะครับ เพราะต้องขึ้นลงเรือซึ่งอาจจะอันตรายไปหน่อย
เรือที่จะนั่งไปที่ร้านอาหาร เค้าจะพาเราไปถ่ายรูป "หลักเขตกรุงเทพมหานคร" ก่อน ซึ่งเป็นหลักเขตที่อยู่สุดชายฝั่งครับ ถ้ากินร้านอื่นก็คงไม่ได้เห็นหลักเขตนี้ ... อันนี้เป็นจุดขายอีกอันของร้านนี้


[ บรรยากาศร้าน ]
หน้าร้านแบบนี้ แต่อากาศที่ร้านค่อนข้างดีครับ ไม่ร้อนเลย  โต๊ะมีทั้งแบบโต๊ะนั่งกับพื้นกับโต๊ะปกตินั่งบนเก้าอี้
รอบๆ ร้านอาหารช่วงที่ผมไป (ช่วงสงกรานต์) น้ำแห้งไปหมดเลย เห็นดินด้านล่างเลย วิวเลยไม่ค่อยเจ๋งเท่าไหร่  แต่ถ้าน้ำเต็มๆ ผมว่าเวิร์ค


[ อาหารที่สั่ง ]
- ปลากระบอกทอดกระเทียม (220.-) เนื้อปลาค่อนข้างแห้ง กระเทียมไม่ค่อยหอม
- ข้าวผัดปู ขนาดกลาง  (100.-) เฉยๆ แต่ดีที่เห็นเนื้อปูเป็นชิ้นๆ 
- ทอดมันกุ้ง (150.-) เป็นจานที่อร่อยจานเดียว และเวิร์คสุดสำหรับมื้อนี้
- กุ้งราดซอสมะขาม (250.-) อาหารไม่ร้อน ไม่อร่อย
- ปลากระพงนึ่งมะนาว (380.-) รอนาน ครึ่งชั่วโมง ปลาไม่สด น้ำซุปรสแปลกๆ เปรี้ยวแปลกๆ ไม่กลมกล่อม ขาดเค็ม
- หอยหลอดทอดกระเทียมพริกไทย (200.-) ใช้ได้ แต่หอยหลอดน้อยมาก แซมกระเทียมมาซะเยอะเชียว


ข้อดีและข้อเสียในเวลาเดียวกัน: ได้นั่งเรือดูบรรยากาศป่าชายเลนแบบที่ไม่ค่อยจะได้ทำ  แต่ข้อเสียก็แน่นอนคือ คนหิวคงไม่อยากรอนาน

ราคาอาหารโดยรวมแล้วไม่ได้แพงอะไร ค่าเสียหายมื้อนี้ 1390 บาทสำหรับ 4 คน (ตกคนละ 350 บาท) ... แต่อย่าลืมว่ามีค่านั่งเรือมากินอีกคนละ 50 บาทนะ อิอิ .... วิวของร้าน ผมว่าน่าจะดีที่สุดครับ เพราะร้านเค้าอยู่ขอบติดทะเลเลย แต่ที่ไม่เวิร์คคือรสชาติอาหารครับ สำหรับผมแล้วแทบไม่ให้ผ่านเลยสำหรับอาหารที่สั่งมา

สรุปคือถ้าเน้นวิว คงก็ต้องร้านนี้ แต่ก็ต้องเผื่อเวลาไว้หน่อยนะครับ เพราะต้องเสียเวลานั่งเรือหน่อย  แต่ถ้ารสชาติอาหารแล้ว ควรเลือกหาร้านบนถนนเทียนทะเลจะดีกว่าเยอะครับ
